FPI มั่นใจรายได้ปีนี้โต 20% จากปีก่อน-คาดมาร์จิ้นเพิ่ม 3%
FPI คาดมาร์จิ้นปีนี้เพิ่ม 3%จากปีก่อน ได้อานิสงค์บาทอ่อน-ราคาวัตถุดิบลด มั่นใจว่ารายได้จะเติบโต 20% จากปีก่อนมีรายได้รวม 1,858 ล้านบาท 
13 ส.ค. 2558

นายสมพล ธนาดำรงศักดิ์ กรรมการผู้จัดการ บริษัท ฟอร์จูน พาร์ท อินดัสตรี้ จำกัด (มหาชน) หรือ FPI เปิดเผยว่า สำหรับแนวโน้มผลการดำเนินงานในช่วงครึ่งปีหลังของปีนี้ คาดว่าจะเติบโตอย่างต่อเนื่อง และมั่นใจว่ารายได้จะเติบโต 20% จากปีก่อนมีรายได้รวม 1,858 ล้านบาท
พร้อมคาดว่ามาร์จิ้นในปีนี้จะเพิ่มขึ้นประมาณ 3% เมื่อเทียบกับปีก่อน เนื่องจากราคาพลาสติกที่เป็นวัตถุดิบสำคัญในการผลิตชิ้นส่วนยานยนต์ปรับตัวลดลงตามราคาน้ำมัน และค่าเงินบาทอ่อนค่ามาอยู่ที่ 35 บาท/ดอลลาร์
โดยในช่วงครึ่งปีหลังบริษัทได้เพิ่มกำลังการผลิตเป็น 70-80%เมื่อเทียบกับในช่วงครึ่งปีแรกใช้กำลังการผลิตเพียง 50-60% ซึ่งช่วยประหยัดค่าใช้จ่ายคงที่ให้ลดลง 12% และผลักดันให้อัตรากำไรสูงขึ้น หลัง Warehouse สร้างเสร็จเรียบร้อยแล้ว ทำให้บริษัทสามารถผลิตได้ทั้ง 2 สายการผลิต โดยปัจจุบัน บริษัทมีงานในมือ (Backlog) เป็นการรับจ้างผลิตอยู่ที่ 600 ล้านบาท ซึ่งจะรับรู้เป็นรายได้ภายใน 2 ปี
อย่างไรก็ดี แม้อุตสาหกรรมยานยนต์ในปีนี้จะชะลอตัวตามภาวะเศรษฐกิจ เนื่องจากเศรษฐกิจโลกยังไม่ฟื้นตัวตามที่คาดการณ์ แต่ในแง่ของการเติบโตของบริษัทไม่ได้ชะลอตาม เนื่องจากบริษัทเน้นการผลิตสินค้าที่มีมูลค่าเพิ่มค่อนข้างมาก ซึ่งจะทำให้มีอัตรากำไร (มาร์จิ้น) ดีกว่าการรับจ้างผลิต (OEM)
อีกทั้ง ยังมีการผลิตโมเดลใหม่ที่ให้มาร์จิ้นสูง โดยปัจจุบันสัดส่วนรายได้ของบริษัทมาจากการรับจ้างผลิต 80% ขณะที่สินค้ามูลค่าเพิ่ม และการผลิตสินค้าโมเดลใหม่ มีสัดส่วนรายได้รวมกัน 20% ซึ่งสินค่ามูลค่าเพิ่มและโมเดลใหม่มีอัตรากำไรขั้นต้นที่ 45% สูงกว่าการรับจ้างผลิต
นอกจากนี้ บริษัทมีแผนขยายการลงทุนเพิ่มอีกปีละ 5 สาขาภายใน 5 ปี ซึ่งขณะนี้อยู่ระหว่างมองหาพันธมิตรร่วมทุนต่างประเทศ โดยสนใจประเทศตุรกี อินเดีย อเมริกา จีน และแม็กซิโก เพื่อเพิ่มแหล่งที่มาของรายได้ และกระจายความเสี่ยงการลงทุน สร้างผลตอบแทนที่ยั่งยืนให้กับบริษัทและผู้ถือหุ้นในอนาคต ซึ่งล่าสุดมีพันธมิตร 2-3 รายสนใจติดต่อเข้ามา อย่างไรก็ตาม ยังไม่ได้ข้อสรุปในเรื่องของรูปแบบการลงทุน ซึ่งต้องพิจารณาให้รอบคอบ เพื่อประโยชน์สูงสุดของบริษัท
 